## Emergències amplia l’alerta taronja per fortes pluges i tempestes en l’interior nord d’Alacant i emet un nou avís especial

*** Manté l’alerta taronja en tota la província de Castelló, l’interior sud i litoral sud de València i el litoral nord d’Alacant
* Es preveuen acumulats d’entre 40 i 60 mm en una hora entre les 12:00 hores de demà i la mitjanit del dilluns, així com graníssol i forts vents**

La Conselleria d’Emergències i Interior, a través del Centre de Coordinació d’Emergències de la Generalitat, ha ampliat l’alerta taronja per fortes pluges i tempestes a l’interior nord d’Alacant i manté l’alerta per pluges nivell taronja en tota la província de Castelló, en l’interior sud i litoral sud de València i en el litoral nord d’Alacant; així com l’alerta per tempestes nivell taronja en l’interior sud i litoral sud de València i en el litoral nord d’Alacant.

Estes alertes s’amplien després de l’actualització d’avisos emesa des de l’Agència Estatal de Meteorologia (AEMET), i en la qual es pronostiquen acumulats per pluja d’entre 40 i 60 mm en una hora en les zones citades i tempestes acompanyades de graníssol i forts vents des de les 12:00 hores de demà dilluns fins a la mitjanit del dilluns. En el cas d’interior nord i litoral nord de Castelló, l’AEMET preveu una precipitació acumulada en 12 hores de 120 mm, acumulat que podria registrar-se en entre 3 i 6 hores.

Així mateix, el CCE ha ampliat l’alerta groga per pluges i tempestes al litoral sud d’Alacant, i es manté l’alerta per tempestes nivell groc en tota la província de Castelló, en l’interior nord i litoral nord de València i en l’interior d’Alacant; i l’alerta per pluges nivell groc en l’interior nord i litoral nord de València i en l’interior d’Alacant, després de l’actualització d’avisos de l’AEMET, que pronostiquen acumulats per pluja d’entre 60 i 80 mm en 12 hores en funció de les zones.

Fruit d’això, el Centre de Coordinació d’Emergències ha tornat a llançar un nou avís especial, davant la possibilitat que l’AEMET poguera incrementar el nivell de les alertes en les pròximes hores, especialment en el nord de Castelló, i en la qual s’aconsella als municipis i organismes implicats en l’emergència revisar la nova Guia de recomanacions per a ajuntaments per a la presa de decisions preventives davant fenòmens meteorològics adversos elaborada per la Conselleria d’Emergències i Interior.

**Consells preventius davant inundacions**

Davant esta inestabilitat meteorològica, el Centre de Coordinació d’Emergències recomana molta prudència i conduir a una velocitat moderada i, quan siga possible, per vies principals. També s’aconsella no intentar mai creuar un barranc o una zona amb acumulació d’aigua.

Des de la Conselleria d’Emergències i Interior es recorda la recomanació als municipis i organismes amb competències en la gestió de les emergències de mantindre la necessària atenció i seguiment de tots els avisos que emeta el CCE amb l’objectiu d’activar amb antelació els seus plans de protecció civil i establir les pertinents mesures preventives.

En previsió de possibles inundacions, també s’ha d’evitar l’estacionament dels vehicles en les zones susceptibles d’acumulació d’aigua, com poden ser llits secs, riberes de rius i barrancs ja que, encara que no hi haja precipitacions en eixe lloc, es poden donar avingudes sobtades i arrossegar vehicles i persones.

També s’aconsella senyalitzar i impedir el trànsit de vehicles en guals inundables i informar de la situació de risc en les zones d’acampada o altres esdeveniments que es desenrotllen en el seu terme municipal.

Es recorda la importància de repassar els consells de protecció civil dirigits a la població i que es poden consultar en la web del 1·1·2, www.112cv.gva.es; en la xarxa X @gva112 o a través de l’*app* GVA 112 Avisos (disponible en Google Play i App Store).

Fecha: 07/09/2025